पंचायत समिति की बैठकों में अधिकारियों के नहीं आने पर अब कार्रवाई होगी। पंचायत समिति सांकड़ा के सभागार में शनिवार को आयोजित साधारण सभा में इस आशय का प्रस्ताव लिया गया। सरपंच संघ के अध्यक्ष मदनसिंह व मंजूरदीन मेहर, पंचायत समिति सदस्य अर्जुनराम ओड व भैरूसिंह ने सदन को अवगत करवाया कि बैठक में हर बार अधिकारियों की अनुपस्थिति रहती है। उन अधिकारियों के खिलाफ कार्रवाई करने के लिए सदन में प्रस्ताव लिया। इस पर प्रधान अमतुल्लाह मेहर ने सदन में ही अनुपस्थित रहने वाले अधिकारियों के खिलाफ कार्रवाई करने के लिए प्रस्ताव पारित किया गया तथा प्रधान के आदेशानुसार अनुपस्थित रहने वाले आयोजना विभाग, कृषि विभाग, रसद विभाग, पंडित दीनदयाल उपाध्याय योजना विभाग, पोकरण फलसूंड पेयजल योजना के अधिकारियों के खिलाफ प्रस्ताव लेकर जिला कलेक्टर को लिखा गया। पंचायत समिति सांकड़ा की साधारण सभा में पंचायत समिति सांकड़ा के 19 पंचायत समिति सदस्यों में से 10 पंचायत समिति सदस्य उपस्थित हुए। इसी प्रकार 44 सरपंचों में से 17 सरपंच ही उपस्थित हुए।